- Nå må barnet vokse opp uten pappa
Av THOMAS AKERBLOM og JARLE GRIVI BRENNA 23-åringen hadde bodd sammen med Horten-mannen i ett drøyt år på øya Panglao på Filippinene da han ble likvidert mandag kveld. Hun er gravid i syvende måned med barnet til Kristoffersen. - Ole og jeg snakket om å reise til Norge med babyen til sommeren. Nå må barnet vokse opp uten pappa. Jeg vet ikke hva som skjer med oss, forteller hun med tårer i øynene.VG møtte nordmannens forlovede i ferieparadiset på Filippinene torsdag. Hun er nå i provinshovedstaden Tagbilaran hvor hun ikke våger å bevege seg langt fra politiets hovedkvarter. Under intervjuet med VG blir hun trøstet av broren og søsteren som har kommet til Bohol for å støtte henne etter drapet.Kaldt og rolig skal mannen som satt bak på motorsykkelen ha gått mot paret. Idet han nærmet seg dem, dro han frem en liten pistol og skjøt Kristoffersen i magen. Mens Horten-mannen falt i bakken, kastet gjerningsmannen seg på motorsykkelen og raste fra åstedet. Ole Jacob Kristoffersen ble fraktet til sykehus av vitner, men livet stod ikke til å redde.Ifølge etterretningspolitisjef Pelagio Suello Rosagakan ble en mann natt til tirsdag pågrepet for drapet på Kristoffersen. Fem politimenn deltok i aksjonen som pågikk i fire timer, fordi vedkommende satte seg kraftig til motverge.Ifølge politiet både bruker og selger den pågrepne mannen narkotika, og det er kjent at han påtar seg bestillingsdrap for småpenger. Samme mann kobles til to andre drap. Drapet på Ole Jacob Kristoffersen er prioritert av filippinsk politi, fordi offeret er utenlandsk statsborger. Den pågrepne mannen benekter at han drepte den norske 50-åringen, men politisjef Rosagakan mener de har sterke bevis etter at to vitner har pekt ham ut på fotokonfrontasjon.Politiets hovedteori har hele veien vært at det dreier seg om et bestillingsdrap. På Filippinene er det mulig å engasjere en leiemorder for så lite som 5.000 peso - omkring 700 norske kroner. Nordmannens høygravide forlovede frykter at gjerningsmennene også vil rydde henne av banen siden hun så hva som skjedde.I likhet med politiet mener hun motivet for drapet er et sjalusidrama hvor hennes tidligere samboer er involvert. Da hun møtte Kristoffersen bodde hun sammen med en tysk statsborger. Ifølge 23-åringen har det vært en rekke konfrontasjoner mellom nordmannen og den tyske eks-kjæresten.Kristoffersen har to barn i Norge fra et tidligere forhold.
Samboeren til Ole Jacob Kristoffersen (50), som ble drept på Filippinene mandag, forteller at de drømte om en fremtid sammen i Norge.